Bývalého šéfa protikorupčnej jednotky Národnej kriminálnej agentúry (NAKA) Róberta Krajmera zadržala NAKA. Polícia robí aj domovú prehliadku, jeho manželke zobrali mobilný telefón. Informovali o tom televízie Markíza a Joj.
Zásah prišiel deň po tom, čo polícia vzniesla voči bývalej štátnej tajomníčke za Smer Monike Jankovskej ďalšie obvinenie v súvislosti s tým, ako pomáhala miestnemu podsvetiu ovládnuť bar Fatima v Trenčíne, kde roky pôsobila ako sudkyňa.
Bar Fatima
V transakcii vystupovala aj Krajmerova manželka Mária. NAKA už v stredu zadržala v tejto veci tri osoby vrátane Jankovskej svata a známeho muža z trenčianskeho podsvetia Petra Vaska. Ďalšími zadržanými sú bývalý policajt Milan Žáčik a advokátka Anna Žedényiová. Jeden zo zadržaných vypovedal, že v súvislosti s barom Fatima všetko režíroval práve Krajmer.
Zatiaľ nie je jasné, či budú vyšetrovatelia žiadať pre Krajmera aj väzbu. Krajmer bol blízky policajnému prezidentovi Tiborovi Gašparovi aj riaditeľovi NAKA Petrovi Hraškovi.